Retten i Holbæk finder fredag en tidligere præst skyldig i overgreb på børn og unge

En tidligere præst fra Tømmerup er skyldig i at have udnyttet sin psykiske overlegenhed og stilling til at have samlejer med seks børn og unge i alderen 12-17 år.

Det har Retten i Holbæk fredag afgjort.

Den i dag 47-årige er ligeledes blev kendt skyldig i at have optaget flere af overgrebene, at have blufærdighedskrænket flere drenge på nettet og at have været i besiddelse af børneporno.

Præsten var yderst vellidt i lokalsamfundet i Tømmerup ved Kalundborg og var kendt for at tage hånd om de unge.

Det chokerede af denne grund lokalsamfundet, da den vellidte præst i sommeren 2016 kom i politiets søgelys.

En far kontaktede Midt- og Vestsjællands Politi og fortalte, at hans mindreårige søn var blevet misbrugt af den 47-årige.

Siden begyndte flere unge at stå frem med anklager om overgreb.

Overgrebene fandt sted over en tiårig periode frem til 2016 i præsteboligen i Tømmerup.

I præstens hus kunne man slappe af, drikke alkohol og ryge hash. Her mødtes op til flere unge jævnligt til fællesspisning og gudstjenester på præstegården.

Det blev også anset som almindeligt, at man blev og sov hos præsten - ofte i samme seng.

Men ifølge Retten i Holbæk forblev det ikke ved hyggeligt samvær.